次韵蘇公竹間亭小飲
作者：陳師道
朝代：宋

paragraphs: 自昔有遺韵，小飲不盡觴。
坐待竹間月，奈此雲影長。
起行林下路，散策踰平崗。
破眼一枝春，著意千葉黄。
暄寒會有分，蜂蝶來無央。
鳥語带餘寒，竹風回妙香。
緬想兩公子，作惡變清凉。
誰憐塵沙底，疲馬踏朝陽。
斯人班馬後，如圭復如璋。
相逢了無得，佳處每難忘。